REPUBLIKA SRBIJA

NARODNA SKUPŠTINA

Odbor za poljoprivredu, šumarstvo

i vodoprivredu

12 Broj 06-2/128-23

14. jun 2023. godine

B e o g r a d

Z A P I S N I K

15. SEDNICE ODBORA ZA POLjOPRIVREDU, ŠUMARSTVO

I VODOPRIVREDU, ODRŽANE 13. JUNA 2023. GODINE

Sednica je počela u 11,10 časova.

Sednici je predsedavao Marijan Rističević, predsednik Odbora.

Sednici su prisustvovali članovi Odbora: Veroljub Matić, Milica Obradović, Milosav Milojević, Milija Miletić, Dragan Jovanović, Momir Stojilković, mr Akoš Ujhelji, Dijana Radović, dr Anna Oreg, Miroslav Aleksić, dr Nenad Mitrović, Marko Ristić, Dejan Ignjatović, Milovan Jakovljević i Ilo Mihajlovski.

Sednici je prisustvovao zamenik člana Odbora Branko Vukajlović (zamenik Zorana Sandića).

 Sednici je prisustvovao i zamenik člana Odbora Milimir Vujadinović.

Sednici su prisustvovali i narodni poslanici dr Jelena Kalajdžić, Dejan Bulatović i Bratimir Vasiljević, koji nisu članovi Odbora.

Sednici su prisustvovali predstavnici Ministarstva poljoprivrede, šumarstva i vodoprivrede: Jelena Tanasković, ministar, Veljko Odalović, državni sekretar, Boban Kostić, državni sekretar, Nenad Katanić, pomoćnik ministra Sektora za agrarnu politiku, Nenad Vujović, pomoćnik ministra Sektora za poljoprivrednu inspekciju, Sanja Danilović, direktor Uprave za agrarna plaćanja, Branko Lakić, direktor Uprave za poljoprivredno zemljište, Nebojša Milosavljević, direktor Uprave za zaštitu bilja, Aleksandra Božić, direktor Direkcije za nacionalne referentne laboratorije, Saša Stamatović, direktor Uprave za šume, Vedrana Ilić, pomoćnik ministra za međunarodnu saradnju, Nenad Dolovac, šef kabineta; Radoje Cvetić, otkupljivač malina, Sulejman Obućina, Milutin Živković, Milan Đukić, Borko Pavić, Živorad Novitović, predstavnici malinara; Milorad Pantić, Udruženje rasadničara Srbije; Gerasim Atanasković, Udruženje lozno sadnog materijala Srbije.

Pre utvrđivanja dnevnog reda, njegovu dopunu predložio je Miroslav Aleksić sa tačkom Razmatranje postojećih problema u proizvodnji sadnog materijala u Republici Srbiji. Odbor je jednoglasno (15 za) prihvatio ovaj predlog za dopunu dnevnog reda.

Predsednik Odbora je potom zatražio da se članovi Odbora izjasne o celokupnom dnevnom redu, te je Odbor jednoglasno (15 za) usvojio sledeći:

D n e v n i r e d:

1. Razmatranje Informacije o radu Ministarstva poljoprivrede, šumarstva i vodoprivrede za period od 1. januara do 31. marta 2023. godine (broj 02-1087/23 od 5. juna 2023. godine);
2. Problemi u malinarstvu pred sezonu branja, skladištenja i otkupa;
3. Razmatranje stanja pred predstojeću žetvu;
4. Razmatranje postojećih problema u proizvodnji sadnog materijala u Republici Srbiji.

 Predsednik Odbora je predložio spajanje rasprave od prve do četvrte tačke Dnevnog reda sednice Odbora. Odbor je jednoglasno (16 za) prihvatio ovaj predlog.

Pre početka rasprave o tački dnevnog reda, usvojeni su zapisnici 11, 12, 13. i 14. sednice Odbora, koje su održane 3, 20, 24. i 27. aprila 2023. godine, u tekstu u kome su i predloženi. Zapisnici su usvojeni jednoglasno (16 za).

Prva do četvrta tačka dnevnog reda - Razmatranje Informacije o radu Ministarstva poljoprivrede, šumarstva i vodoprivrede za period od 1. januara do 31. marta 2023. godine; Problemi u malinarstvu pred sezonu branja, skladištenja i otkupa; Razmatranje stanja pred predstojeću žetvu; Razmatranje postojećih problema u proizvodnji sadnog materijala u Republici Srbiji.

Ministarka Jelena Tanasković je rekla da je nakon protesta koji su se dešavali, potpisan sporazum sa udruženjima poljoprivrednika, tako da je agrarni budžet za 2023. godinu povećan sa 80 na 113 milijardi dinara. Ona je istakla da je u primeni sedam mera podrške poljoprivredi, a da je eAgrar zaživeo u predviđenom roku. Po njenim rečima, ne postoji gazdinstvo koje je prošle godine postojalo, a da se ove godine nije prijavilo preko eAgrara i navela da su povećane subvencije po hektaru, subvencije po grlu, uvedeni prelevmani na mleko i mlečne proizvode, povećana premija za mleko i prepolovljena taksa za navodnjavanje. Dodala je da su netačne informacije o tome ko će sledeće godine imati pravo na „plavi“ dizel, jer će to tek biti definisano budžetom za 2024. godinu.

Ministarka je rekla da se najava mere o subvencionisanju 100 hektara naredne godine zapravo dobrim delom sprovodi i ove godine, jer su se gazdinstva zbog mogućnosti da dobiju subvenciju, podelila na nekoliko celina, pa u suštini država i ove godine subvencioniše oko 80 hektara, a verovatno i 100 hektara. Ona je demantovala podatke nekih članova Odbora da se izvozi izuzetno mala količina mesa, a uvozi nekoliko desetina puta više. Po njenim rečima, prema podacima sa Uprave carine, zaključno sa majem mesecom, izvezeno je 27.104 tona mesa, a uvezeno oko 2.000 tona.

Odgovarajući na pitanje članova Odbora da li će biti isplaćene subvencije za raspisne konkurse u 2021. godini, ministarka je rekla da su isplaćeni svi koji su dobili rešenja, a da za one koji su imali nepotpunu dokumentaciju ne može sa sigurnošću da kaže da li će biti sredstava za isplatu. Ona je najavila i subvencije za biljnu proizvodnju i vinovu lozu, a mere podrške će biti objavljene u julu. Objasnila je da se subvencioniše i sadni materijal, ali da gazdinstva moraju da se registruju kao pravna lica kako bi dobili subvencije.

Ministarka je, na zahtev članova Odbora da Ministarstvo pomogne u obnovi atarskih i makadamskih puteva, razrušenih poplavama, rekla da će sa Ministarstvom građevinarstva, saobraćaja i infrastrukture i lokalnom samoupravom pokušati da nađe dodatna sredstva.

Kada su u pitanju malinari, ministarka je istakla da je od početka godine uveden moratorijum na kredite i reprogram kredita je na 12 meseci. Prema Zaključku Vlade odobrena je kreditna linija u Poštanskoj štedionici koju će moći da koriste mali i srednji hladnjačari, do 100 tona, uz uslov da imaju robu na stanju. Ta roba na stanju će se procenjivati u vrednosti od 300 dinara po kilogramu. Banka će odmah isplaćivati primarne proizvođače. Kredit može biti maksimalno do 30 miliona dinara. Ukoliko postoji opcija da je dug manji od 30 miliona dinara, a ima robe na stanju, hladnjačari će moći da uzmu deo kredita za novi otkup. Novina je da će poljoprivredna inspekcija kontrolisati stanje robe u hladnjačama jednom mesečno. Nakon što se roba proda, uslov je da mora biti izmiren dug prema banci u iznosu koliko je prodato robe.

Takođe, Vlada je odobrila i Uredbu gde će se preko Razvojne agencije Srbije prvi put kreditirati poljoprivrednici i prerada u poljoprivredi, do milion evra, uz povrat sredstava od 50%. Ovo se neće odnositi na poljoprivredna gazdinsta čiji je osnivač fizičko lice, jer Razvojna agencija Srbije nije u mogućnosti da njih kreditira.

U diskusiji su učestvovali i predstavnici malinara, Udruženja rasadničara Srbije i Udruženja lozno sadnog materijala Srbije.

U diskusiji su učestvovali narodni poslanici: Marijan Rističević, Milovan Jakovljević, Miroslav Aleksić, Dejan Ignjatović, dr Nenad Mitrović, Ilo Mihajlovski, Veroljub Matić, Dragan Jovanović, Milija Miletić, dr Jelena Kalajdžić i Dejan Bulatović..

Odbor je jednoglasno (11 za), a na osnovu člana 229. stav 4. Poslovnika Narodne skupštine zaključio da podnese Narodnoj skupštini sledeći

I z v e š t a j

 Saglasno članu 229. Poslovnika Narodne skupštine, Odbor za poljoprivredu, šumarstvo i vodoprivredu razmotrio je Informaciju o radu Ministarstva poljoprivrede, šumarstva i vodoprivrede za period od 1. januara do 31. marta 2023. godine i odlučio da je prihvati.

Nakon rasprave o tačkama dnevnog reda Odbor je jednoglasno (12 za) doneo sledeći:

 Z a k lj u č a k

Odbor za poljoprivredu, šumarstvo i vodoprivredu preporučuje Vladi i Ministarstvu poljoprivrede, šumarstva i vodoprivrede da u otkupu maline učini sve i posveti punu pažnju da se zaštite proizvođači maline, da se obezbedi zanavljanje proizvodnje i deo prihoda radi opstanka poljoprivrednih gazdinstava koja malinu proizvode.

Takođe, u žetvi i otkupu pšenice Odbor preporučuje Vladi, Ministarstvu poljoprivrede, šumarstva i vodoprivrede i Ministarstvu unutrašnje i spoljne trgovine da otkupi najmanje 250.000 tona pšenice po ceni od 25 dinara po kilogramu u korist Republičke direkcije za robne rezerve, radi stabilnosti u proizvodnji pšenice i snabdevanja potrošača jeftinijim hlebom u narednih godinu dana.

Odbor preporučuje Ministarstvu poljoprivrede, šumarstva i vodoprivrede da obrati pažnju i svojim merama zaštiti proizvođače sadnog materijala u Srbiji. U donošenju odgovarajućih mera vezanih za navedeno, Odbor smatra da je neophodno i puno učešće autentičnih udruženja poljoprivrednih proizvođača.

Uz zaključak, radi razrade, prilažemo i tri tačke koje je predložio narodni poslanik Milovan Jakovljević.

1. Da se spreči nekontrolisani uvoz malina a u skladu sa Sporazumom o stabilizaciji i pridruživanju (SSP) na osnovu tač. 32, 40. i 41.
2. Da se pooštre standardi prilikom uvoza malina, da se pooštri sledljivost i deklarativno obeležavanje i tako spreči mešanje naših kvalitetnih malina sa malinama iz uvoza slabijeg kvaliteta.
3. Da se zaštiti geografskim poreklom proizvodnja malina u Srbiji na području čitave Evrope i donese Zakon o šemama kvaliteta.

Pošto drugih pitanja i predloga nije bilo, sednica je zaključena u 14,20časova.

Sastavni deo ovog zapisnika čini obrađeni tonski snimak sednice Odbora, a video zapis se nalazi na internet stranici Narodne skupštine.

 SEKRETAR PREDSEDNIK

 Branka Zlatović Marijan Rističević